《再次韵谢之》
宋代·邓肃

昌黎论佛骨，南行气亦壮。
卖书请镂玉，却起北归望。
香山最风流，诗酒事夷旷。
那知闻琵琶，泪溅九江浪。
此身苦海中，风波随荡漾。
妄见分南北，无乃眼中障。
嗟我果何人，楚狂本天放。
外物不须论，有身今已长。
斥归水云乡，日醉莲花酿。
茗饮过陆羽，禅悦得文畅。
安此更何求，万里脱毡帐。
死生则置之，北邙岂俱瘴。
使君怜我愚，了无逐客怆。
谓我耕白云，不独齐眉饷。
诗来觅欢处，光芒不可仰。
欲醉桃李春，那忧贝锦谤。
赤脚敢云无，社舞非时尚。
侯门列蛾眉，一见吾其傥。
抛砖此当先，积薪君在上。
更为李与苏，两家按新唱。

作者简介：邓肃（1091～1132），字志宏，南剑沙县（今属福建）人。生于宋哲宗元祐六年，卒于宋高宗绍兴二年，年四十二岁。少警敏能文，善谈论。会李纲罢相，上疏争之，干执政怒，罢归居家，绍兴二年（1132年）五月，携母避寇福唐（今福清），五月初九病逝，年仅41岁，归葬于邓墩。肃著有《栟榈集》三十卷，《挥尘后录》传于世。《闽沙邓氏族谱》载：邓肃，字志宏，父祖谷，长子邓普，字寰宇，次子邓慈。